Rahvusraamatukogus saab tutvuda skautlusega
Skautluse 100. aastapäeva üritustesarjas avatakse esmaspäeval, 17. septembril kell 16 Eesti Rahvusraamatukogu peanäitusesaalis näitus “Skautlus 100”. Näituse põhirõhk on skautliku liikumise kui ühe suurema noorteorganisatsiooni tegevuse tutvustamisel. Väljas on kirjandus ja sümboolika, vaadata saab pilte ja filme skaudilaagritest. Et skautluse põhimõte on õppimine tegutsedes, siis saab näituse avamisel õppida tegema sõlmi ning üles jääb sõlmede stend iseseisvaks harjutamiseks.
2007. aastal tähistavad 30 miljonit skauti üle kogu maailma skautluse 100. ning Eesti skaudid 95. sünnipäeva. Skautliku liikumise juhtlause on „Üks maailm, üks tõotus“ ning juubeliaasta sõnumiks rahu loomine maailmas.
Skautlus sai alguse Inglismaal 1907. aastal, mil Briti armee kindral Robert Stephenson Smyth Baden-Powell korraldas Brownsea saarel esimese skaudilaagri. Liikumine levis kiiresti üle maailma. Eestisse jõudis skautlus Tallinna Reaalkooli õpetaja Anton Õunapuu eestvedamisel. Esimesed skaudisalgad tekkisid 1912. aastal Pärnus. Skautide Maailmaorganisatsioon WOSM loodi 1922. aastal, üks asutajaliikmetest oli Eesti Skautide Malev. Eesti okupeerimisega 1940. aastal keelustati meil skautlik liikumine. Põgenikelaagrites väljaspool Eestit tekkisid aga üsna pea eesti skautlikud üksused ning 1954. aastal loodi Eesti Skautide Liit, kuhu kuulusid kõik tol ajal tegutsenud malevad. Skautlus taastati Eestis 1988. aastal. 1995. aastal loodi Eesti Skautide Ühing, mis koondab üle 1000 liikme ja kuulub ainsana Eestist Skautide Maailmaorganisatsiooni.
Algusaastatel kuulusid skautide hulka ainult poisid, kuid hiljem on soolised piirangud kadunud ning skaudiorganisatsioonidesse saavad kuuluda nii poisid kui ka tüdrukud. Skautluse põhimõtteks on apoliitilisus ning avatus kõigile sõltumata rahvusest, soost ja usust.
Näituse on koostanud Eesti Skautide Ühing ning sellega saab tutvuda 27. septembrini.
Olete oodatud!
Lisainfo:
www.skaut.ee
Sirje Pool, Skautlus 100/2007 koordinaator, tel. 5662 9678, email@example.com
Külli Ummer, RRi näituste osakond, tel. 630 7134, firstname.lastname@example.org
Urve Pals
RRi avalike suhete spetsialist, tel. 630 7260